**LECTIO DIVINA – KRST KRISTA PÁNA**

**SYN, VYVOLENÝ, MILOVANÝ**

**DNEŠNÉ ČÍTANIA**: Iz 55, 1-11; Žalm: Iz 12, 2-6; 1 Jn 5, 1-9; Mk 1, 7-11

**Pomôcky:** nádoba s požehnanou vodou, svieca, biele šaty

**ÚVOD:**

*Dnes slávime Krst Pána ako odozvu na Zjavenie Pána. Týmto spôsobom nám Ježiš poukazuje na dôvod svojho príchodu na tento svet: „... kade chodil, dobre robil a liečil postihnutých zlom.“*

*Tento deň je vhodný na to, aby sme si pripomenuli deň nášho krstu, lebo takto tvoríme Cirkev. Ak nás Ježišovo posolstvo nadchýna a povzbudzuje, je to preto, lebo aj my chceme budovať bratskejšiu a priateľskejšiu spoločnosť.*

**1. Úvodná modlitba**

Ježiš, prameň života,

prišiel si, aby si zrušil Adamov trest

a v Jordáne si skoncoval s nenávisťou.

Udeľ nám pokoj, ktorý prekonáva všetko „mudrovanie“.

Žiarivé Slovo poslané Otcom, ty si zmazal viny smrteľníkov. Príď rozohnať dlhé a smutné hodiny nocí a svojím krstom pomôž vyjsť svojim synom z vĺn Jordánu. Nech sa celé ľudské pokolenie zaoblečie do bieleho a nech vyjde z vody ako Boží Syn a premení stvorenie na obraz Stvoriteľa.

*(Z východnej liturgie)*

**I. LECTIO**

**O čom hovorí text? – Mk 1, 6-11**

***Povzbudenie:*** *Ján Krstiteľ, Boží posol, ohlasuje blízkosť Mesiáša; jeho hlavná sila spočíva v spôsobe viesť ľudí k vnímaniu novej reality, novej skutočnosti: skutočnosti Boha Otca a jeho lásky k nám. Ján Krstiteľ ohlasuje jeho príchod: on je už prítomný uprostred nás; tento poslaný Bohom je Ježiš Kristus.*

*Počúvajme:*

**Spôsob čítania:**

1. Čítať text nahlas. *(Všetci stoja.)*
2. Každý môže prečítať nahlas odsek (slovo), ktorý(é) ho nejako oslovil(o). *(Sedíme.)*

**Otázky k prečítanému:**

* Čo hovorí Ján Krstiteľ o Ježišovi?
* Čím krstí Ján? V čom sa odlišuje Jánov krst od Ježišovho krstu?
* Čo hovorí o Ježišovi hlas z neba?
* Aké bude Ježišovo poslanie podľa hlasu z neba?

**Iné biblické texty na porovnanie: Mt 28, 19; Sk 2, 38-41; Sk 8, 36-38; 1 Kor 1, 14-16.**

**II. MEDITATIO**

**Čo mne/nám hovorí text?**

***Povzbudenie:*** *Krst**bol pre Ježiša určujúcim momentom jeho povolania: počiatkom jeho misie v službe kráľovstva.**Taktiež si dnes pripomíname a obnovujeme záväzok nasledovať Ježiša. Je to záväzok, ktorý sme nadobudli naším krstom.*

* Čo pre teba znamená byť pokrstený?
* *„A z neba zaznel hlas…“* V ktorom momente svojho života si cítil, že Boh k tebe hovorí a objasňuje ti tvoje poslanie?
* *„Ty si môj milovaný Syn, v tebe mam zaľúbenie.“* Cítim, že som milovaným Božím Synom? Chápem moje synovstvo ako službu alebo ako privilégium?
* *Boli sme pokrstení vodou a Duchom.* Ako ťa povzbudzuje táto veta k prežívaniu služby kráľovstvu?
* Ktorí by dnes mohli byť prorokmi ako Ján, ktorí kážu o obrátení na púšti?

**III. ORATIO**

**Ako odpoviem Pánovi, povzbudený jeho slovom?**

***Povzbudenie:*** *Božie slovo ukázalo krst Ježiša ako žriedlo jeho povolania a jeho misie. V ňom sa prejavuje hlboká realita Ježiša, ktorú môžeme objaviť v pravde, ak odpovieme na jeho volanie. Predstavme Pánovi vo forme modlitby to, čo nám ponúka úvaha nad týmto textom.*

**ZNAK:** Spoločne recitujme vyznanie viery a prežehnajme sa svätenou vodou.

**IV. CONTEMPLATIO**

**K akému konaniu ma povzbudzuje text?**

**Povzbudenie:** Sv. Vincent v jednej z konferencií ohľadom ducha sveta hovorí Dcéram kresťanskej lásky toto:

*„Ste kresťanky, sestry moje, a preto ste povinné bojovať proti svetu sľubmi danými Bohu skrze svoj krst. Keď sa ich opýtali: „Zriekate sa diabla, sveta a jeho pokušení?“ Odpovedali: „Zriekam.“ A hoci ste to nepovedali vy, ale povedali to ústa vašich krstných otcov a mám, máte byť verné Bohu a naplniť skutkami to, čo oni urobili namiesto vás. Nepáčilo by sa im, keby ste sa zriekli sviatostného charakteru, ktorý ste prijali v tejto sviatosti, a milostí viery, ktoré vám vtedy boli zverené“ (IX, 395).*

*„Na základe krstu sa stávame učeníkmi-misionármi povolanými priniesť evanjelium svetu“ (cit. Exhort. ap. Evangelii gaudium, 120). Každý jeden z pokrstených, nech je akákoľvek jeho funkcia v Cirkvi a jeho stupeň poznania viery, je poslaný evanjelizovať... Nová evanjelizácia musí v sebe zahŕňať nový protagonizmus všetkých, všetkých z Božieho ľudu, nový protagonizmus každého jedného z pokrstených. Boží ľud je ľudom učeníkov, pretože prijíma vieru, a misionárskym, pretože učí viere. A to robí krst v nás: daruje nám milosť a učí viere. Všetci v Cirkvi sme učeníkmi a sme nimi navždy, po celý život; všetci sme misionármi, každý jeden tam, kde žije, na mieste, ktoré mu určil Pán. (Katechéza o krste, pápež František)*

**Predsavzatie:**

* Zistiť dátum svojho krstu a poďakovať zaň s hlbokou vďačnosťou.
* Aké výzvy a požiadavky vyplývajú z úlohy byť učeníkom a misionárom?

**Záverečná modlitba**

Bože, náš Otec,

v tento deň Ježišovho krstu ti vzdávame vďaky za lásku,

s ktorou nám dávaš svojho Syna,

pomazaného Duchom Svätým,

aby ohlasoval dobrú novinu chudobným.

Taktiež ti ďakujeme za dar nášho krstu.

Ty si nás utvoril svojimi synmi v Cirkvi,

synmi svojho ľudu.

Prosíme ťa o odpustenie,

pretože sa mnohokrát zriekame svojho poslania

a nežijeme ako tvoji synovia.

Udeľ nám Pane milosť prijať slobodne, vedome

a radostne našu podstatu pokrstených, veriacich

a učeníkov Ježiša,

aby sme ukázali našim bratom tvoju tvár nádeje.

Amen.